CELEX: 62010CN0503
Language: sk
Date: 2010-10-20 00:00:00
Title: Vec C-503/10: Návrh na začatie prejudiciálneho konania, ktorý podal Varhoven administrativen sad (Bulharsko) 20. októbra 2010 — Evroetil AD/Direktor na Agentsia Mitnitsi

18.12.2010   
            
            
               SK
            
            
               Úradný vestník Európskej únie
            
            
               C 346/35
            
         Návrh na začatie prejudiciálneho konania, ktorý podal Varhoven administrativen sad (Bulharsko) 20. októbra 2010 — Evroetil AD/Direktor na Agentsia „Mitnitsi“
   (Vec C-503/10)
   ()
   2010/C 346/62
   Jazyk konania: bulharčina
   
      Vnútroštátny súd, ktorý podal návrh na začatie prejudiciálneho konania
   
   Varhoven administrativen sad
   
      Účastníci konania pred vnútroštátnym súdom
   
   
      Žalobkyňa: Evroetil AD
   
      Žalovaný: Direktor na Agentsia „Mitnitsi“
   
      Prejudiciálne otázky
   
   
               1.
            
            
               Má sa článok 2 ods. 2 písm. a) smernice Európskeho parlamentu a Rady 2003/30/ES z 8. mája 2003 o podpore používania biopalív alebo iných obnoviteľných palív v doprave (1) vykladať tak, že definícia bioetanolu sa vzťahuje na taký výrobok, ako je predmetný výrobok (zahŕňa taký výrobok, ako je predmetný výrobok), ktorý má tieto znaky a objektívne vlastnosti:
               
                           —
                        
                        
                           vyrába sa z biomasy,
                        
                     
                           —
                        
                        
                           vyrába sa pomocou zvláštnej technológie, ktorú popisuje technická špecifikácia výroby bioetanolu vypracovaná žalobkyňou Evroetil AD a odlišuje sa od technológie výroby etylalkoholu poľnohospodárskeho pôvodu podľa technickej špecifikácie vypracovanej tým istým výrobcom,
                        
                     
                           —
                        
                        
                           obsahuje viac ako 98,5 % alkoholu a tieto látky, ktoré ho robia nevhodným na konzumáciu: vyššie alkoholy — 714,49 až 8 311 mg/dm3; aldehydy — 238,16 až 411 mg/dm3; ester (etylacetát) — 1 014 až 8 929 mg/dm3,
                        
                     
                           —
                        
                        
                           spĺňa požiadavky európskej prednormy Pr EN 15376 pre bioetanol ako motorové palivo,
                        
                     
                           —
                        
                        
                           je určený na používanie ako motorové palivo a aj sa skutočne používa ako prídavok do benzínu A95 ako biopalivo a predáva sa na čerpacích staniciach,
                        
                     
                           —
                        
                        
                           nedenaturuje sa nejakým osobitným postupom denaturácie.
                        
                     
         
               2.
            
            
               Má sa článok 2 ods. 2 písm. a) smernice 2003/30 vykladať tak, že sporný výrobok možno zatriediť ako bioetanol len vtedy, keď sa skutočne používa ako biopalivo, alebo stačí, že je určený na používanie ako biopalivo a/alebo je skutočne vhodný na používanie ako biopalivo?
            
         
               3.
            
            
               Ak sa má na základe odpovedí na otázky 1 a 2 vychádzať z toho, že pri spornom výrobku alebo pri jeho zodpovedajúcej časti ide o bioetanol, pod ktorú položku kombinovanej nomenklatúry (KN) v prílohe I nariadenia Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku v znení zmenenom a doplnenom nariadením Komisie (EHS) č. 2587/91 (2) z 26. júla 1991 sa má potom sporný výrobok zatriediť:
               
                           3.1.
                        
                        
                           Má sa ustanovenie 22. kapitoly KN a konkrétne položka 2207 vykladať tak, že zahŕňajú bioetanol?
                        
                     
                           3.2.
                        
                        
                           Má sa v prípade kladnej odpovede na otázku 3.1 pri zatriedení bioetanolu a konkrétne sporného výrobku zohľadniť, či bol výrobok denaturovaný [podľa postupov uvedených v nariadení Komisie (ES) č. 3199/93 z 22. novembra 1993 o vzájomnom uznávaní postupov úplného denaturovania etanolu na účely výnimky zo spotrebnej dane (3), alebo podľa iných prípustných postupov]?
                        
                     
                           3.3.
                        
                        
                           Majú sa v prípade kladnej odpovede na otázku 3.2 ustanovenia KN týkajúce sa položky 2207 vykladať tak, že pod položku 2207 20 000 sa má zatriediť len denaturovaný bioetanol?
                        
                     
                           3.4.
                        
                        
                           Majú sa v prípade kladnej odpovede na otázku 3.3 ustanovenia KN týkajúce sa položky 2207 vykladať tak, že nedenaturovaný bioetanol sa má zatriediť pod položku 2207 10 000?
                        
                     
                           3.5.
                        
                        
                           V prípade kladnej odpovede na otázku 3.1 a zápornej odpovede na otázku 3.2, pod ktorú z oboch podpoložiek — 2207 10 000 alebo 2207 20 000 — sa potom má sporný výrobok zatriediť?
                        
                     
                           3.6.
                        
                        
                           Má sa v prípade zápornej odpovede na otázku 3.1 bioetanol zatriediť pod niektorú položku KN uvedenú v definícii, ktorá sa nachádza v článku 2 ods. 1 smernice Rady 2003/96/ES z 27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny (4), a ak áno, pod ktorú?
                        
                     
         
               4.
            
            
               Ak sa má na základe odpovedí na otázky 1 a 2 vychádzať z toho, že pri spornom výrobku alebo pri jeho zodpovedajúcej časti nejde o bioetanol, má sa potom sporný výrobok, ktorý má znaky a objektívne vlastnosti uvedené v prvej otázke, zatriediť ako etylalkohol v zmysle článku 20 ods. 1 prvej zarážky smernice Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (5)?
            
         
      (1)  Ú. v. EÚ L 123, s. 42; Mim. vyd. 13/031, s. 188.
   
      (2)  Ú. v. ES L 259, s. 1.
   
      (3)  Ú. v. ES L 288, s. 12; Mim. vyd. 09/001, s. 249.
   
      (4)  Ú. v. EÚ L 283, s. 51; Mim. vyd. 09/001, s. 405.
   
      (5)  Ú. v. ES L 316, s. 21; Mim. vyd. 09/001, s. 206.